Vi har for to år siden købt et ældre hus og har i den forbindelse ejerskifteforsikring hos Gjensidige.

Huset har kælder og vi var derfor opmærksomme på om kælderen var fugtig, hvilket ikke var tilfældet. Tilstandsrapporten fastslog samtidig at væggene ikke var fugtige (måling foretaget), og kælderen var alt i alt i rigtig fin stand.
Efter et års tid begynder paneler at rådne, maling falder af i store stykker og mest skræmmende breder skimmelsvamp sig på flere vægge. Undertegnede får vejrtrækningsproblemer og næsen løber når vi er i kælderen.

Efter at have skrevet og rykket Gjensidige flere gange kommer en blank afvisning pga. argumentet, at jeg som køber kan forvente fugt i kælder og besynderligt nok, at ejerskifteforsikringen aldrig dækker problemer ved fugt i kældre på ældre huse.

Jeg synes det må være klokkeklart for enhver, at der er forskel på fugtig kælder og rådnende paneler med skimmel i metervis. Jeg kan sagtens acceptere, at man skal bruge sin fornuft ved huskøb og forholde sig kritisk til en tilstandsrapport, men hvis tilstandsrapporten ikke passer og niveauet for skimmel og fugt er helt ude af kontrol, hvor er vi så henne hvis ejerskifteforsikringen ikke træder i kraft og påtager sig sit ansvar?

Ret mig endelig, hvis jeg tage fejl, men der var ikke vist ikke de store problemer fra Gjensidiges side, da selskabet MODTOG penge. Dertil kommer at hvis tilstandsrapporten samt vurdering af hus på ingen måde er relevant ifbm. ejerskifteforsikringen og fugt, burde det så ikke oplyses meget klart på forhånd? Med andre ord ville det have været nyttigt med en (åbenbart) omfattende liste af ting Gjensidige ikke dække - af en eller anden grund figurerer denne liste ikke på hjemmesidens forside, og bliver ikke pointeret ved køb af forsikringen.

Alt i alt er det ingen overraskelse for mig at se, at Gjensidige rater så dårligt på trustpilot i forhold til øvrige forsikringsselskaber. Virksomheden er i høj grad med til at give forsikringsselskaber det triste image, der hviler over branchen.

Mit råd er derfor helt entydigt HOLD DIG FRA GJENSIDIGE, og vælg et selskab med bedre omdømme, selvom prisen er højere. I mine øjne er Gjensidiges primære produkt FALSK TRYGHED. Brug pengene på at å en række håndværkere ud til at gennemse huset for alt, hvad der kan risikere at ske i stedet. Alternativt: vælg Tryg, Alka eller et andet forsikringsselskab.

Gjensidige: I har tydeligvis en online medarbejder dedikeret til at svare i fora som disse og vedkommende er tydeligvis instrueret i at være positiv og imødekommende under næsten alle omstændigheder. Jeg er ikke specielt interesseret i forklaringer som Jeres tidligere svar på Trustpilot, men hvis du kender til et forum eller en blog, hvor jeg kan poste billeder af det fysiske problem, må du meget gerne lave et link.

Typisk skriver I, at I er kede af at høre om den dårlige opfattelse af Jeres virksomhed og det passer jo ikke: I er derimod kede af, at dårligt behandlede kunder deler og viser deres opfattelse til Jeres potentielle kunder, hvilket helt forståeligt ikke er rart, da Gjensidige skal tjene penge. Men I burde kunne drive forretning uden at folk føler sig snydt og dårligt behandlet, hvilket Tustpilot viser er vikeligheden for rigtig mange af Jeres kunder i forhold til andre forsikringsselskaber.